बेटे रामचरण को लेकर भावुक हुए चिरंजीवी, बोले- पिता होने के नाते गर्व महसूस कर रहा हूं
james camroon about ramcharanसाउथ के मेगास्टार चिरंजीवी के बेटे रामचरण को लेकर भावुक नजर आए। उन्होंने सोशल मीडिया पर हॉलीवुड
साउथ के मेगास्टार चिरंजीवी बेटे रामचरण को लेकर भावुक नजर आए। उन्होंने सोशल मीडिया पर हॉलीवुड के लीजेंड्री डायरेक्टर जेम्स कैमरून का एक वीडियो शेयर किया है। इस वीडियो में जेम्स कैमरून फिल्म आरआरआर और रामचरण के कैरेक्टर की तारीफ करते नजर आ रहे हैं।
चिरंजीवी ने वीडियो शेयर करते हुए लिखा है कि अगर जेम्स कैमरून जैसा डायरेक्टर आपकी तारीफ कर रहा है तो ये किसी ऑस्कर से कम नहीं है। उन्होंने लिखा कि एक पिता होने के नाते उन्हें रामचरण पर काफी ज्यादा गर्व है।
फिल्म में राम का कैरेक्टर निभाना चुनौतीपूर्ण था- कैमरून
जेम्स कैमरून ने आरआरआर और रामचरण की तारीफ करते हुए कहा, 'ये एक शानदार फिल्म है, मैंने अकेले बैठ कर फिल्म देखी थी। फिल्म देखने के बाद मैं भौचक्का था, फिल्म का वीएफएक्स और स्टोरीटेलिंग काफी बेहतरीन थी।
कहानी को शेक्सपियर स्टाइल में नरेट किया गया था। फिल्म के एक तिहाई हिस्से में विशेष रूप से राम का कैरेक्टर निभाना बहुत चुनौतीपूर्ण था। उसके दिमाग में क्या चल रहा होता है ये अंत में पता चलता है, और जब पता चलता है तो दिल दहला देता है। ये बहुत बड़ी उपलब्धि है। हाल ही में मैंने ये बात राजामौली को बताई भी थी।'
जेम्स कैमरून की तारीफ ऑस्कर से कम नहीं
जेम्स कैमरून की वीडियो क्लिप को शेयर करते हुए चिरंजीवी ने लिखा, 'जेम्स कैमरून सर जैसे एक ग्लोबल आइकन और सिनेमैटिक जीनियस अगर आपकी तारीफ कर रहा है तो ये किसी ऑस्कर से कम नहीं है। रामचरण के लिए ये बहुत बड़े सम्मान की बात है।
एक पिता के रूप में गर्व महसूस कर रहा हूं क्योंकि यहां तक पहुंचने में उसने काफी मेहनत की है। जेम्स कैमरून का कॉम्प्लिमेंट, रामचरण को आगे बढ़ने के लिए और प्रोत्साहित करेगा।'
आरआरआर देख मुरीद हो गए हैं जेम्स कैमरून
एस एस राजामौली की क्रिटिक्स चॉइस अवॉर्ड के दौरान लीजेंड्री डायरेक्टर जेम्स कैमरून से मुलाकात हुई थी। इस मुलाकात के दौरान कैमरून ने आरआरआर और राजामौली की काफी तारीफ की। जेम्स कैमरून ने राजामौली से कहा कि उन्होंने RRR में जो भी दिखाया वो काफी ज्यादा पॉवरफुल था, हर एक सीन और सीक्वेंस काफी रीच था,
उन्होंने कहा, 'मैंने ये फिल्म दो बार देखी, पहली बार देखने के बाद मैंने अपने बेटे से कहा है कि उसे भी ये फिल्म देखना चाहिए। इसके बाद मैंने बेटे के साथ दूसरी बार ये फिल्म देखी।'
फिल्म ने 1200 करोड़ का वर्ल्डवाइड कलेक्शन किया था
RRR 24 मार्च 2022 को रिलीज हुई थी। फिल्म केवल बॉक्स ऑफिस पर ही सुपरहिट नही थी बल्कि क्रिटिक्स ने भी इस फिल्म को खूब सराहा था। फिल्म में राम चरन,जूनियर एनटीआर, अजय देवगन और आलिया भट्ट मुख्य किरदार में थे।
इस फिल्म ने 1200 करोड़ का वर्ल्डवाइड कलेक्शन किया था। इन सब के अलावा फिल्म के गाने नाटू नाटू को ग्लोडन ग्लोब में बेस्ट ओरिजिनल सॉन्ग का अवॉर्ड भी मिला है।
जेम्स कैमरून की अवतार 2 भारत में हाइएस्ट कलेक्शन वाली हॉलीवुड फिल्म
जेम्स कैमरून हॉलीवुड के सबसे बड़े डायरेक्टर्स में से एक हैं। उनकी अवतार, टाइटैनिक और टर्मिनेटर जैसी फिल्में उन्हें दूसरों से अलग बनाती है। टाइटैनिक ने तो अपने नाम कई कैटेगरी में ऑस्कर भी जीता है। उनकी पिछले साल दिसंबर में रिलीज फिल्म अवतार 2 ने पूरी दुनियाभर में 17 हजार करोड़ से ज्यादा की कमाई कर ली है।
एवेंजर्स एंडगेम को पीछे करते हुए भारत में अवतार 2 अब तक की सबसे ज्यादा कमाई करने वाली हॉलीवुड फिल्म बन गई है। इसके पहले पार्ट ने पूरी दुनियाभर में 19 हजार करोड़ का लाइफटाइम कलेक्शन किया था, जो आज भी एक रिकॉर्ड है।
